અમદાવાદઃ ફટાકડા ફોડવા સામે સુપ્રીમ કોર્ટે લાલ આંખ કર્યા બાદ અમદાવાદ પોલીસે પ્રતિબંધ તો ફરમાવી દીધો છે. પરંતુ તેના અમલમાં ભારોભાર ભેદભાવ જોવા મળી રહ્યો છે. ચોંકાવનારી વાત તો એ છે કે પોલીસે માત્ર પૂર્વમાં જ ફટાકડા ફોડવા અંગેના કેસ કર્યા છે. પશ્ચિમના વિસ્તારોમાં પણ જાહેરાનામાનો ભંગ કરી રાતના 10 વાગ્યા બાદ પણ બેફામ ફટાકડા ફૂટે જ છે. માત્ર એટલું નહીં, જાહેર રસ્તા પર પણ ફટાકડા ફોડવામાં આવે છે. આમ છતાં પશ્ચિમના વિસ્તારોમાં વગદાર, વૈભવી, શ્રીમંત, કનેક્શનવાળા લોકો હોવાથી પોલીસની કેસ કરવાની હિંમત નથી ચાલતી. જ્યારે પણ ધોંસ બોલાવવાની હોય, કાયદો બતાવવાનો હોય ત્યારે ગરીબ વર્ગના લોકો પર જ કાયદાનો કોરડો વીંઝે છે, પણ પશ્ચિમમાં જાણે શહેરની પોલીસ થરથર કાંપે છે!